L'adopció de mesures de minimització i prevenció de la contaminació en els tallers de vehicles contribueix a reduir la incidència mediambiental d'aquests establiments i, per tant, a protegir el medi ambient.
El distintiu de garantia de qualitat ambiental, d'acord amb el Decret 296/1998, de 17 de novembre, sobre l'atorgament del distintiu de garantia de qualitat ambiental per la Generalitat de Catalunya, pretén fomentar les activitats de serveis que van més enllà dels requeriments que resulten del compliment de la normativa vigent i que, per tant, produeixen una menor afecció al medi ambient.
En ús de les facultats que m'atorga l'article 5 del citat Decret i d'acord amb l'informe previ del Consell de Qualitat Ambiental,
Definir la categoria de tallers de vehicles i els criteris de qualitat ambiental per optar al distintiu de garantia de qualitat ambiental, que es regeix pels apartats següents:
S'entén per tallers de vehicles aquelles empreses que es dediquen totalment o parcialment a les diferents especialitats de la reparació de vehicles.
Poden sol·licitar el distintiu de garantia de qualitat ambiental els titulars dels tallers de vehicles ubicats a Catalunya.
Les propietats o característiques de qualitat ambiental específiques de la categoria de servei definida en l'apartat 1 s'avaluen segons els criteris i el sistema d'avaluació establerts a l'annex.
La definició de la categoria de servei i dels criteris específics per a aquesta categoria té un període màxim de validesa de tres anys a partir de la data de publicació d'aquesta Resolució al DOGC.
Als efectes administratius, el número de codi assignat a la categoria de servei és:
6.1 L'ús de la marca s'ha d'adequar a les especificacions indicades en les normes gràfiques establertes pel Departament de Medi Ambient per a la utilització del distintiu de garantia de qualitat ambiental.
6.2 La llegenda que ha de figurar al distintiu de garantia de qualitat ambiental és la següent: "Respectuós amb el medi ambient".
6.3 El logotip identifica l'empresa i no podrà ser utilitzat per a la publicitat de productes.
El taller podrà utilitzar el logotip del distintiu en la seva imatge corporativa (fulletons, paper de cartes, etc.).
Per obtenir el distintiu de garantia de qualitat ambiental, el taller de vehicles ha de disposar de la corresponent autorització i ha de complir la legislació ambiental vigent allà on estigui ubicat i els criteris ambientals especificats en aquest annex, els quals tenen com a objectiu la minimització de l'impacte sobre el medi i el foment de la sensibilitat ambiental dels usuaris.
—1 Criteris ambientals per a la categoria de serveis
El taller ha de gestionar els seus residus conforme a les determinacions legals (autonòmica i municipal).
1.1.1 Segregació en origen i recollida selectiva.
Per tal d'afavorir la valorització i correcta disposició dels residus que genera, el taller ha d'implantar la segregació en origen dels residus especials següents:
Envasos bruts amb residus especials o substàncies perilloses.
Fons de destil·lació dels dissolvents.
Greixos i olis sobrenedants dels tancs de neteja de peces.
Líquids de fre i d'altres fluids.
Llots de la fossa de decantació.
Papers i draps impregnats amb oli, greix, pintura, etc.
Pols dels filtres de cabines de pintada.
Pols generada en el canvi de les pastilles de fre.
1.1.2 Envasat dels residus especials.
El taller ha de recollir els residus especials:
En envasos impermeables propis que hagin estat homologats per contenir productes perillosos i que en si mateixos constitueixen un residu (per exemple, podrà recollir els dissolvents bruts en els mateixos envasos en què es compra el dissolvent net);
En contenidors que subministri el gestor autoritzat.
1.1.3 Etiquetatge d'envasos i contenidors.
El taller ha d'etiquetar tots els envasos i contenidors de manera que es pugui conèixer perfectament el seu contingut.
A l'etiqueta s'ha d'anotar la denominació del producte que conté, però també el seu nom col·loquial per facilitar-ne la identificació.
1.1.4 Emmagatzematge de residus especials.
El taller ha de disposar d'un espai per emmagatzemar residus especials.
Bona ventilació forçada o natural.
Extintors adequats al tipus de foc.
Eines d'actuació en cas que es produeixen fuites i/o vessaments, com materials granulats absorbents, papers, draps vells, etc.
1.1.5 Lliurament a un gestor o una instal·lació de tractament autoritzats.
El taller ha de lliurar els seus residus especials a un gestor de residus autoritzat o a un servei públic.
També pot arribar a un acord directe amb el Centre per al Recondicionament i la Recuperació de Residus Especials en Petites Quantitats (Montmeló) per lliurar-li els seus residus especials.
El lliurament de residus s'ha de fer d'acord amb el que prescriu el Decret 93/1999, de 6 d'abril, sobre procediments de gestió de residus.
El taller ha de portar a terme la recollida selectiva dels residus inerts i no especials següents:
1.2.2 Acords amb els municipis.
El taller ha d'acordar amb el municipi i amb empreses recuperadores l'absorció dels seus residus pel sistema de gestió integrat vigent, bàsicament del paper, el cartró, el vidre i els envasos que no siguin especials.
1.2.3 Acords amb les deixalleries.
El taller ha d'acordar amb la deixalleria més propera el lliurament dels residus que no són acceptats pel sistema de gestió integrada del municipi corresponent (ferralla, fusta, para-xocs, peces d'electrònica, pneumàtics, etc.).
1.3.1 Instal·lació d'una cambra de pintat equipada amb filtres.
El taller que realitzi treballs de pintura ha de disposar d'una cambra de pintat equipada amb filtres per retenir partícules i compostos orgànics volàtils (COV), i ha d'assegurar que:
Es canvia el filtre de COV seguint les especificacions del fabricant.
Els operaris prenen les mesures de seguretat que estableix la legislació corresponent durant el desenvolupament de les tasques de pintat.
1.3.2 Captació de gasos de combustió dels motors.
El taller ha de disposar d'un sistema de captació i tractament de gasos de combustió dels motors dels vehicles i construir una xemeneia amb l'alçada exigida per la normativa vigent.
1.3.3 Captació de pols en les operacions de polit.
El taller ha d'instal·lar algun dels equips següents que permetin controlar l'emissió de pols en les operacions de polida i acabat de superfícies:
Cabina per a operacions de polida equipada amb sistemes d'aspiració de pols.
El taller ha de canviar el filtre de l'equip d'aspiració o de la cabina seguint les especificacions del fabricant.
1.4 Aigües residuals de procés.
1.4.1 Evitació de l'abocament d'aigües residuals de procés i control de la contaminació.
El taller ha d'evitar la generació d'aigües residuals de procés.
En el cas que en generi, les ha de separar de les sanitàries i no pot abocar-les sense un tractament previ.
1.4.2 Tractament de les aigües residuals de procés.
El taller ha de disposar d'un equip que permeti tractar les aigües residuals brutes que es generen, entre d'altres, en els processos de:
Rentatge manual o automàtic de vehicles.
Desparafinatge de vehicles nous.
Aquests equips poden ser els assenyalats a continuació o d'altres d'equivalents però igualment eficaços:
Un tractament fisicoquímic, segons les característiques del taller.
El separador d'hidrocarburs ha de ser de tipus coalescent, amb obturació automàtica, per assolir un abocament amb un contingut inferior a 5 ppm d'hidrocarburs.
El soroll màxim que pot generar el taller és el que fixi l'ordenança municipal de sorolls.
Si el municipi no en disposa, o és insuficient, s'hi ha d'aplicar la Resolució de 30 d'octubre de 1995 per la qual s'aprova una ordenança municipal tipus, reguladora del soroll i les vibracions.
En el moment de l'avaluació, s'ha de parar especial atenció a la sensibilitat acústica de la zona pel que fa a la determinació dels valors límit de soroll permesos.
L'avaluació de conformitat es fa per mostreig.
1.6.1 Contenció de fuites i vessaments.
A fi de contenir les fuites i els vessaments, el taller ha de col·locar a sota dels bidons de productes o residus líquids (olis, dissolvents, etc.) dipòsits amb una reixeta per aïllar-los del terra o bé cubetes de retenció de vessaments.
El taller ha de comptar amb un equip de neteja de peces equipat amb pistola ruixadora i recirculació del dissolvent brut (sistema tancat).
El taller ha de comptar amb una cambra tancada per netejar pistoles.
El terra del taller mai no s'ha de rentar amb mànegues d'aigua.
La neteja s'ha de fer amb escombres o aspiradores.
L'avaluació de conformitat es fa per declaració del sol·licitant.
1.6.5 Reparació dels equips d'aire condicionat dels vehicles.
El taller que repari equips d'aire condicionat haurà de comptar amb:
Un equip adequat per detectar fuites en el circuit d'aire condicionat.
Un equip per a l'extracció dels gasos refrigerants del circuit d'aire condicionat.
Quan per qualsevol circumstància s'hagi de desmuntar la instal·lació d'aire condicionat, abans se n'haurà d'extreure el gas refrigerant.
Quant als gasos refrigerants bruts, el taller ha d'escollir alguna de les següents opcions:
En el cas de gasos no CFC, comptar amb un equip que permeti la neteja i recuperació dels gasos al mateix taller.
1.6.6 Transvasament de líquids (productes o residus).
En les operacions de transvasament de líquids, el taller ha de fer servir embuts o bombes manuals per evitar les fuites i els vessaments.
El taller ha d'establir un control d'inventaris adreçat a:
La compra de la quantitat de material estrictament necessària per a cada tasca.
El control dels materials quan arriben al taller i la verificació que compleixen les especificacions.
Els residus generats (quantitat i gestió).
El seguiment de les instruccions dels proveïdors i fabricants sobre la utilització, la manipulació i l'emmagatzematge dels materials.
L'etiquetatge de tots els productes.
La conscienciació de tots els operaris per què facin servir en primer lloc els productes que caduquen abans.
1.8 Informació ambiental als usuaris i treballadors del taller.
En el taller s'han d'instal·lar rètols i disposar de tríptics informatius on es faci referència a les mesures adoptades per adaptar-se al distintiu de garantia de qualitat ambiental.
S'hi ha de fer especial esment de les mesures per reduir el seu impacte ambiental (recollida d'olis, control d'emissions, depuració d'aigües residuals, etc.).
Els treballadors rebran informació específica sobre els temes ambientals que els afecten i sobre les bones pràctiques en el treball, enfocades des del punt de vista ambiental.
—2 Sistema d'avaluació de conformitat
El sol·licitant ha de presentar la sol·licitud per al distintiu de garantia de qualitat ambiental juntament amb el dossier tècnic formalitzat per una entitat col·laboradora del Departament de Medi Ambient.
Els sol·licitants del distintiu per als serveis inclosos a la categoria de tallers de vehicles han de trametre a una entitat col·laboradora del Departament de Medi Ambient degudament acreditada un dossier tècnic, el contingut del qual s'especifica a continuació, que el sol·licitant ha de mantenir actualitzat durant el període de validesa del distintiu.
L'entitat col·laboradora ha d'examinar el dossier i comprovar en l'establiment que el dossier tècnic és conforme a la realitat, i emetre'n el corresponent certificat.
El dossier tècnic consta d'una descripció del taller de vehicles i del compliment dels criteris ambientals, de les declaracions del sol·licitant, de les especificacions tècniques dels informes i dels resultats de les inspeccions realitzades.
El Departament de Medi Ambient es reserva el dret de visitar sense avís previ les instal·lacions, amb llibertat d'accés al dossier tècnic actualitzat i d'altra documentació que consideri necessària.
2.2 Selecció de l'entitat col·laboradora.
Els controls han de ser realitzats per una de les entitats col·laboradores del Departament de Medi Ambient degudament acreditades per a aquest camp d'actuació, una relació actualitzada de les quals es lliurarà al sol·licitant.
Si no n'hi ha cap, el Consell de Qualitat Ambiental pot avalar expressament i per a aquest supòsit concret una entitat imparcial.